Organizata e Shanghait për Bashkëpunim kundërshton planin amerikan të mbrojtjes nga raketat
Në takimin e muajit të kaluar, 6 anëtarët e organizatës thanë se “ai mund të dëmtojë stabilitetin strategjik dhe sigurinë ndërkombëtare"
Rusia vazhdon të kundërshtojë planet amerikane për një sistem mbrojtës nga raketat balistike. Në këtë raportazh nga Uashingtoni, korrespondenti i Zërit të Amerikës Andre de Nesnera i hedh një vështrim pikëpamjeve të Moskës dhe pozitën që ka marrë një grup i njohur si Organizata e Shanghait për Bashkëpunim, në të cilën bëjnë pjesë Rusia dhe Kina. Për vite të tëra, Rusia ka qenë kritike e planeve amerikane për një sistem të mbrojtjes nga raketat balistike në Evropë. Në vitin 2009, Presidenti Barack Obama braktisi një propozim të administratës së presidentit Bush për vendosjen e 10 interceptorëve të raketave në Poloni dhe një strukturë radarësh në Republikën Çeke. Eksperti i kontrollit të armëve Joseph Cirincione thotë se plani i ri është shumë më fleksibël. Shtetet e Bashkuara kanë deklaruar vazhdimisht se plani për mbrojtjen nga raketat balistike nuk është drejtuar kundër Rusisë, por është për t’u mbrojtur nga sulmet e mundshme me raketa nga vendet të tilla si Irani. Zoti Cirincione thotë se është një tjetër arsye që e bën Rusinë ta kundërshtojë planin e mbrojtjes nga raketat. Rusia është pjesë e një aleance rajonale të njohur si Organizata e Shanghait për Bashkëpunim. Anëtarët e tjerë të kësaj organizate janë Kazakistani, Kirgistani, Taxhikistani, Uzbekistani dhe Kina. Disa ekspertë thonë se Rusia e sheh këtë organizat si një kundërshtare potenciale të NATO-s. Në takimin e muajit të kaluar, gjashtë anëtarët e organizatës kritikuan programin për mbrojtjen nga raketat, duke thënë se “ai mund të dëmtojë stabilitetin strategjik dhe sigurinë ndërkombëtare”. Marko Papic, analist i firmës private të zbulimit Stratfor, thotë se është shumë e rëndësishme që Moska bindi Pekinin për të nënshkruar një dokument që kundërshton planin amerikan për mbrojtjen nga raketat balistike. Në samitin e vitit të kaluar të NATO-s në Lisbonë, Shtetet e Bashkuara dhe Rusia ranë dakord të bashkëpunojnë për çështjen e mbrojtjes nga raketat. Ekspertët thonë se ndërkohë që është bërë përparim, Moska në thelb ende është kundër planit amerikan të mbrojtjes nga raketat. Viktor Kremenjuk, analist i respektuar në Institutin e Moskës për Studime të Shteteve të Bashkura dhe Kanadasë, i tha medias ruse se në qoftë se Moska dhe Uashingtoni nuk pajtohen për një plan të përbashkët të mbrojtjes nga raketat, atëherë Rusia do t’i kthehet Kinës për të kërkuar ndihmë.